b'\n_START_ARTICLE_\nHuttonita\n_START_SECTION_\nCaracter\xc3\xadstiques\n_START_PARAGRAPH_\nLa huttonita \xc3\xa9s un nesosilicat de f\xc3\xb3rmula qu\xc3\xadmica ThSiO\xe2\x82\x84. \xc3\x89s el dimorf de la torita i \xc3\xa9s isostructural amb la monazita. El seu color varia de d\'incolor a crema molt clar o verd clar. La seva duresa a l\'escala de Mohs \xc3\xa9s 5. _NEWLINE_Segons la classificaci\xc3\xb3 de Nickel-Strunz, la huttonita pertany a "9.AD - Nesosilicats sense anions addicionals; cations en [6] i/o major coordinaci\xc3\xb3" juntament amb els seg\xc3\xbcents minerals: larnita, calcio-olivina, merwinita, bredigita, andradita, almandina, calderita, grossul\xc3\xa0ria, henritermierita, hibschita, hidroandradita, kato\xc3\xafta, goldmanita, kimzeyita, knorringita, majorita, morimoto\xc3\xafta, vogesita, schorlomita, spessartina, uvarovita, wadalita, holtstamita, kerimasita, toturita, momoi\xc3\xafta, eltyubyu\xc3\xafta, coffinita, hafn\xc3\xb3, torita, thorogummita, zirc\xc3\xb3, stetindita, tombarthita-(Y), eulitina i reidita.\n_START_SECTION_\nEstructura cristal\xc2\xb7lina\n_START_PARAGRAPH_\nLa huttonita es compon (en pes) de 71,59% de tori, 19,74% d\'oxigen, i 8,67% de silici, de manera que la seva composici\xc3\xb3 \xc3\xa9s molt propera a la ideal estequiom\xc3\xa8trica. Les impureses componen menys del 7% de la fracci\xc3\xb3 molar, i les m\xc3\xa9s importants que han estat observades s\xc3\xb3n UO\xe2\x82\x82 i P\xe2\x82\x82O\xe2\x82\x85. _NEWLINE_La huttonita cristal\xc2\xb7litza en el sistema monocl\xc3\xadnic amb grup espacial P21/\xe2\x82\x99. La cel\xc2\xb7la unit\xc3\xa0ria cont\xc3\xa9 quatre unitats ThSiO\xe2\x82\x84, i t\xc3\xa9 unes dimensions a\xc2\xa0=\xc2\xa06.784\xc2\xa0\xc2\xb1\xc2\xa00.002\xc3\x85, b\xc2\xa0=\xc2\xa06,974\xc2\xa0\xc2\xb1\xc2\xa0 0.003\xc3\x85, c\xc2\xa0=\xc2\xa06.500\xc2\xa0\xc2\xb1\xc2\xa00.003\xc3\x85, i un angle inter-axial \xce\xb2=104.92\xc2\xa0\xc2\xb1\xc2\xa00,03\xc2\xb0. En aquest nesosilicat, cada cati\xc3\xb3 de tori t\xc3\xa9 coordinaci\xc3\xb3 [9]. En l\'eix axial, quatre \xc3\xa0toms d\'oxigen, que formen les vores de dos tetraedres SiO\xe2\x82\x84 a cada banda de l\'\xc3\xa0tom de tori, formen una cadena (\xe2\x80\x93SiO\xe2\x82\x84\xe2\x80\x93Th\xe2\x80\x93) paral\xc2\xb7lela a l\'eix c. En l\'eix equatorial, cinc \xc3\xa0toms d\'oxigen que gaireb\xc3\xa9 es troben en el mateix pla, representen els v\xc3\xa8rtexs dels diferents tetraedres silicats coordinats amb cada tori. Les longituds dels enlla\xc3\xa7os Th\xe2\x80\x93O axials s\xc3\xb3n 2,43\xc2\xa0\xc3\x85, 2,51\xc2\xa0\xc3\x85, 2,52\xc2\xa0\xc3\x85, 2,81\xc2\xa0\xc3\x85 i les dels enlla\xc3\xa7os Th\xe2\x80\x93O equatorials, 2,40\xc2\xa0\xc3\x85, 2,41\xc2\xa0\xc3\x85, 2,41\xc2\xa0\xc3\x85, 2,50\xc2\xa0\xc3\x85 i 2,58\xc2\xa0\xc3\x85. Els enlla\xc3\xa7os Si\xe2\x80\x93O s\xc3\xb3n gaireb\xc3\xa9 igual de llargs, amb longituds de 1,58\xc2\xa0\xc3\x85, 1,62\xc2\xa0\xc3\x85, 1,63\xc2\xa0\xc3\x85 i 1,64\xc2\xa0\xc3\x85._NEWLINE_La huttonita \xc3\xa9s isostructural amb la monazita. La substituci\xc3\xb3 de les terres rares i el f\xc3\xb2sfor presents en la monazita amb el tori i el silici de la huttonita genera una s\xc3\xa8rie de soluci\xc3\xb3 s\xc3\xb2lida. En el membre pur hattonita, s\'ha observat la substituci\xc3\xb3 cont\xc3\xadnua de tori per altres elements de les terres rares que poden formar fins a un 20% en pes. La pres\xc3\xa8ncia de tori en la monazita pot ser de fins al 27% en pes. La substituci\xc3\xb3 dels fosfats per silicats tamb\xc3\xa9 ocorre associada amb la introducci\xc3\xb3 de fluorurs, hidr\xc3\xb2xids i ions met\xc3\xa0l\xc2\xb7lics._NEWLINE_La huttonita \xc3\xa9s el dimorf de la torita. La torita cristal\xc2\xb7litza en una forma tetragonal de m\xc3\xa9s alta simetria i m\xc3\xa9s baixa densitat en la qual els atoms de tori estan coordinats amb un oxigen menys, [8], en una estructura octa\xc3\xa8drica. La torita \xc3\xa9s estable a temperatures m\xc3\xa9s baixes que la huttonita, a una atmosfera, la transici\xc3\xb3 de fase torita-huttonita ocorre entre els 1210 i 1225 \xc2\xb0C. A major pressi\xc3\xb3 augmenta la temperatura de transici\xc3\xb3. Es creu que aquesta temperatura relativament alta de transici\xc3\xb3 explica la raresa relativa de la huttonita en l\'escor\xc3\xa7a terrestre. A difer\xc3\xa8ncia de la torita, la huttonita no es veu afectada per metamictizaci\xc3\xb3, \xc3\xa9s a dir, l\'estructura interna dels cristalls de la huttonita no s\xc3\xb3n destru\xc3\xafts a causa de l\'acci\xc3\xb3 d\'elements radioactius.\n_START_SECTION_\nFormaci\xc3\xb3 i jaciments\n_START_PARAGRAPH_\nHutton va suggerir que les mostres de Nova Zelanda descrites l\'any 1950 es van originar a partir de esquistos d\'Otgao o menes pegmat\xc3\xadtiques en els Alps Neozelandesos._NEWLINE_S\'han trobat jaciments de huttonita en els seg\xc3\xbcents pa\xc3\xafsos: Alemanya, Austr\xc3\xa0lia, Estats Units, Finl\xc3\xa0ndia, It\xc3\xa0lia, Kirguizistan, M\xc3\xa8xic, Nova Zelanda, Pol\xc3\xb2nia, Portugal, Regne Unit, Rep\xc3\xbablica Txeca, R\xc3\xbassia, Sud-\xc3\xa0frica i Su\xc3\xa8cia._NEWLINE_La huttonita ha estrat trobada associada a altres minerals com: scheelita, cassiterita, uranotorita, ilmenita i or natiu a Nova Zelanda i_NEWLINE_cheralita, i ningyo\xc3\xafta a Bogatynia, Pol\xc3\xb2nia.'